|  |  |
| --- | --- |
| **Ο ΠΕΡΙ ΤΗΣ ΛΗΨΗΣ ΕΚΤΑΚΤΩΝ ΜΕΤΡΩΝ ΑΠΟ ΧΡΗΜΑΤΟΟΙΚΟΝΟΜΙΚΟΥΣ ΟΡΓΑΝΙΣΜΟΥΣ ΚΑΙ ΕΠΟΠΤΙΚΕΣ ΑΡΧΕΣ ΝΟΜΟΣ ΤΟΥ 2020** | |
| Προοίμιο. | Επειδή η έξαρση της πανδημίας του ιού COVID-19 έχει δημιουργήσει κατάσταση έκτακτης ανάγκης στον τομέα της δημόσιας υγείας που πλήττει τους πολίτες και την κοινωνία και προκαλεί σημαντικό κλυδωνισμό στην παγκόσμια και την εγχώρια οικονομία και |
| Επειδή, τα διάφορα μέτρα ανάσχεσης της εξάπλωσης του ιού που έχουν ληφθεί από την Κυπριακή Δημοκρατία, σε πλήρη συνάφεια με τις οδηγίες του Παγκόσμιου Οργανισμού Υγείας, όπως τα μέτρα κοινωνικού περιορισμού, οι περιορισμοί των μετακινήσεων και οι καραντίνες έχουν ως στόχο να διασφαλίσουν την προστασία της δημοσίας υγείας και ότι ο κλυδωνισμός θα είναι όσο το δυνατόν πιο σύντομος και περιορισμένος και |
| Επειδή, ταυτόχρονα, είναι απαραίτητη η λήψη μέτρων που να αντιμετωπίζουν και να περιορίζουν τον οικονομικό αντίκτυπο στην οικονομία και ιδιαίτερα τις επιπτώσεις στις μικρές και μεσαίες επιχειρήσεις και στους πολίτες, και |
| Επειδή η μη λήψη άμεσων και αποτελεσματικών μέτρων θα οδηγήσει τους πολίτες και τις επιχειρήσεις που έχουν πληγεί από την έξαρση της πανδημίας του ιού COVID-19 σε ακόμα δυσχερέστερη θέση με κίνδυνο να επηρεαστούν ακόμη περισσότερο και βραχυπρόθεσμα να πληγεί σε μη αναστρέψιμο βαθμό η οικονομία, με αλυσιδωτές επιπτώσεις οι οποίες θα επηρεάσουν την μακροπρόθεσμη βιωσιμότητα του χρηματοοικονομικού συστήματος, |
| Και επειδή, κρίνεται αναγκαία η λήψη εκτάκτων μέτρων με σκοπό να στηριχθεί η οικονομία κατά τη διάρκεια της τρέχουσας έξαρσης της πανδημίας του ιού COVID-19, |
| η Βουλή των Αντιπροσώπων ψηφίζει ως ακολούθως: |
| Συνοπτικός τίτλος. | 1. Ο παρών Νόμος θα αναφέρεται ως ο περί της Λήψης Εκτάκτων Μέτρων από Χρηματοοικονομικούς Οργανισμούς και Εποπτικές Αρχές, Νόμος του 2020 |
| Ερμηνεία.  66(I) του 1997  74(Ι) του 1999  94(Ι) του 2000  119(Ι) του 2003  4(Ι) του 2004  151(Ι) του 2004  231(Ι) του 2004  235(Ι) του 2004  20(Ι) του 2005  80(Ι) του 2008  100(Ι) του 2009  123(Ι) του 2009  27(Ι) του 2011  104(Ι) του 2011  107(Ι) του 2012  14(Ι) του 2013  87(I) του 2013  102(I) του 2013  141(Ι) του 2013  5(Ι) του 2015  26(Ι) του 2015  35(Ι) του 2015  71(Ι) του 2015  93(Ι) του 2015  109(Ι) του 2015  152(Ι) του 2015  168(Ι) του 2015  21(Ι) του 2016  5(I) του 2017  38(I) του 2017  169(I) του 2017  28(I) του 2018  89(I) του 2018  153(Ι) του 2018  149(I) του 2019  21(Ι) του 2020.  Επίσημη  Εφημερίδα,  Παράρτημα  Πρώτο (Ι):  22.8.1997  19.9.2003  10.6.2019.  38(I)του 2016  88(I) του 2017  155(I) του 2018.  124(Ι) του 2018.  87(Ι) του 2017.  78(I) του 2012  88(I) του 2015  52(I) του 2016  134(Ι) του 2019.  169(I) του 2015  86(Ι) του 2018.  10(Ι) του 2020.  124(Ι) του 2018.  31(Ι) του 2018.  42/1980  48/1988  99/1988  136(I)/2002  137(I)/2003  164(Ι)/2004  30(Ι)/2005  134(I)/2005.  41(I)/2017  149(I)/2017  30(I)/2019. | 2. Στον παρόντα Νόμο, εκτός εάν από το κείμενο προκύπτει διαφορετική έννοια -  «αδειοδοτημένο πιστωτικό ίδρυμα» ή «ΑΠΙ» έχει την έννοια που αποδίδεται στον όρο αυτό από το άρθρο 2 του περί Εργασιών Πιστωτικών Ιδρυμάτων Νόμου∙  «ανταλλακτήριο συναλλάγματος» έχει την έννοια που του αποδίδεται στον όρο αυτό, από την παράγραφο 3, του περί Ανταλλακτηρίων Συναλλάγματος Οδηγία της Κεντρικής Τράπεζας Κύπρου∙  «αρμόδιες εποπτικές αρχές» σημαίνει:  (α) την Κεντρική Τράπεζα της Κύπρου,  (β) την Επιτροπή Κεφαλαιογοράς Κύπρου,  (γ) τον Έφορο Ασφαλίσεων,  (δ) τον Έφορο Ιδρυμάτων Επαγγελματικών Συνταξιοδοτικών Παροχών∙  «ασφαλιστική επιχείρηση», έχει την έννοια που αποδίδεται στον όρο αυτό, από το άρθρο 2 του περί Ασφαλιστικών και Αντασφαλιστικών Εργασιών και Άλλων Συναφών Θεμάτων Νόμου∙  «γραφείο αντιπροσωπείας» έχει την έννοια που αποδίδεται στον όρο αυτό, από το άρθρο 2 (1) του περί Εργασιών Πιστωτικών Ιδρυμάτων Νόμου∙  «Δημοκρατία» σημαίνει την Κυπριακή Δημοκρατία·  «διαμεσολαβητής», έχει την έννοια που αποδίδεται στον όρο αυτό, στον περί Ασφαλιστικών και Αντασφαλιστικών Εργασιών και Άλλων Συναφών Θεμάτων Νόμο∙  «διαχειριστής οργανισμών εναλλακτικών επενδύσεων» ή «ΔΟΕΕ», έχει την έννοια που αποδίδεται στον όρο αυτό, στον περί των Οργανισμών Εναλλακτικών Επενδύσεων Νόμο∙  «διαχειριστής αγοράς της Δημοκρατίας» έχει την έννοια που αποδίδεται στον όρο αυτό, από το άρθρο 2 (1) του περί Επενδυτικών Υπηρεσιών και Δραστηριοτήτων και Ρυθμιζόμενων Αγορών Νόμου∙  «Επιτροπή Κεφαλαιαγοράς Κύπρου», έχει την έννοια που αποδίδεται στον όρο αυτό, στον περί Επιτροπής Κεφαλαιαγοράς Κύπρου Νόμο∙  «εταιρεία διαχείρισης ΟΣΕΚΑ» έχει την έννοια που αποδίδεται στον όρο αυτό, στον περί των Ανοικτού Τύπου Οργανισμών Συλλογικών Επενδύσεων Νόμο∙  «εταιρεία διαχείρισης περιουσιακών στοιχείων» έχει την έννοια που αποδίδεται στον όρο αυτό, από το άρθρο 2 του περί Εργασιών Πιστωτικών Ιδρυμάτων Νόμου∙  «εταιρεία εξαγοράς πιστώσεων» έχει την έννοια που αποδίδεται στον όρο αυτό, από το άρθρο 2 του περί Αγοραπωλησίας Πιστωτικών Διευκολύνσεων και για Συναφή Θέματα Νόμου∙  «εταιρείες παροχής διοικητικών υπηρεσιών» έχει την έννοια που αποδίδεται στον όρο αυτό, στον περί της Ρύθμισης των Επιχειρήσεων Παροχής Διοικητικών Υπηρεσιών και Συναφών Θεμάτων Νόμο∙  «Έφορος Ιδρυμάτων Επαγγελματικών Συνταξιοδοτικών Παροχών» έχει την έννοια που αποδίδεται στον όρο αυτό, στον περί της Ίδρυσης, των Δραστηριοτήτων και της Εποπτείας των Ιδρυμάτων Επαγγελματικών Συνταξιοδοτικών Παροχών Νόμο∙  «θεματοφύλακας ΟΣΕΚΑ», έχει την έννοια που αποδίδεται στον όρο αυτό, στον περί των Ανοικτού Τύπου Οργανισμών Συλλογικών Επενδύσεων Νόμο∙  «θεματοφύλακας ΟΕΕ», έχει την έννοια που αποδίδεται στον όρο αυτό, στον περί των Οργανισμών Εναλλακτικών Επενδύσεων Νόμο∙  «ίδρυμα επαγγελματικών συνταξιοδοτικών παροχών», ή «ΙΕΣΠ» έχει την έννοια που αποδίδεται στο όρο αυτό, στον περί της Ίδρυσης, των Δραστηριοτήτων και της Εποπτείας των Ιδρυμάτων Επαγγελματικών Συνταξιοδοτικών Παροχών Νόμο∙  «ίδρυμα ηλεκτρονικού χρήματος», έχει την έννοια που αποδίδεται στον όρο αυτό, από το άρθρο 2 του περί Ηλεκτρονικού Χρήματος Νόμου∙  «ίδρυμα πληρωμών» έχει την έννοια που του αποδίδει στον όρο αυτό, από το άρθρο 2 του περί της Παροχής και Χρήσης Υπηρεσιών Πληρωμών και Πρόσβασης στα Συστήματα Πληρωμών Νόμου∙  «Κεντρική Τράπεζα» σημαίνει την Κεντρική Τράπεζα της Κύπρου ως αρμόδια αρχή για τη διασφάλιση της σταθερότητας του χρηματοοικονομικού συστήματος·  «Κυπριακή Επιχείρηση Παροχής Επενδυτικών Υπηρεσιών» ή «ΚΕΠΕΥ» έχει την έννοια που αποδίδεται στον όρο αυτό, από το άρθρο 2 του περί Επενδυτικών Υπηρεσιών και Δραστηριοτήτων και Ρυθμιζόμενων Αγορών Νόμου∙  “Κυπριακός Οργανισμός Αναπτύξεως Γης” σημαίνει τον Κυπριακόν Οργανισμόν Αναπτύξεως Γης, τον συνιστώμενον δυνάμει του άρθρου 4, του περί Κυπριακού Οργανισμού Αναπτύξεως Γης Νόμου∙  «Μέτρα Αναστολής» σημαίνει τα μέτρα που προβλέπονται στο άρθρο 4∙  «Μη Πιστωτικά Ιδρύματα και Μεσίτες Πιστώσεων για Σύναψη Συμβάσεων Πίστωσης για Καταναλωτές σε σχέση με Ακίνητα που προορίζονται για Κατοικία» έχει την έννοια που αποδίδεται στους όρους αυτούς από το άρθρο 2 του περί Συμβάσεων Πίστωσης για Καταναλωτές σε σχέση με Ακίνητα που προορίζονται για Κατοικία Νόμου∙  «οργανισμός εναλλακτικών επενδύσεων» ή «ΟΕΕ» έχει την έννοια που αποδίδεται στον όρο αυτό, στον περί των Οργανισμών Εναλλακτικών Επενδύσεων Νόμο∙  «οργανισμός συλλογικών επενδύσεων σε κινητές αξίες» ή «ΟΣΕΚΑ» έχει την έννοια που αποδίδεται στον όρο αυτό, στον περί των Ανοικτού Τύπου Οργανισμών Συλλογικών Επενδύσεων Νόμο∙  «Υπουργός» σημαίνει τον Υπουργό των Οικονομικών∙  «χρηματοδοτικό ίδρυμα», έχει την έννοια που αποδίδεται στον όρο αυτό, από το άρθρο 2 του περί Αγοραπωλησίας Πιστωτικών Διευκολύνσεων και για Συναφή Θέματα Νόμου∙  «Χρηματοοικονομικός Οργανισμός» σημαίνει οποιοδήποτε από τους ακόλουθους οργανισμούς που έχει συσταθεί στη Δημοκρατία και κατέχει άδεια λειτουργίας από αρμόδια αρχή στη Δημοκρατία, καθώς και οποιοδήποτε άλλο οργανισμό που έχει συσταθεί στη Δημοκρατία και κατέχει άδεια λειτουργίας από αρμόδια αρχή στη Δημοκρατία και ο οποίος υπόκειται σε εποπτεία από τις αρμόδιες εποπτικές αρχές, δυνάμει της κείμενης νομοθεσίας:  α) αδειοδοτημένο πιστωτικό ίδρυμα (ΑΠΙ),  β) ανταλλακτήριο συναλλάγματος,  γ) ασφαλιστική επιχείρηση,  δ) γραφείο αντιπροσωπείας,  ε) διαμεσολαβητής,  στ) διαχειριστής οργανισμών εναλλακτικών επενδύσεων,  ζ) διαχειριστής αγοράς της Δημοκρατίας,  η) εταιρεία διαχείρισης ΟΣΕΚΑ,  θ) εταιρεία διαχείρισης περιουσιακών στοιχείων,  ι) εταιρεία εξαγοράς πιστώσεων,  ια) εταιρείες παροχής διοικητικών υπηρεσιών,  ιβ) θεματοφύλακας ΟΣΕΚΑ,  ιγ) θεματοφύλακας ΟΕΕ,  ιδ) ίδρυμα επαγγελματικών συνταξιοδοτικών παροχών,  ιε) ίδρυμα ηλεκτρονικού χρήματος,  ιστ) ίδρυμα πληρωμών,  ιζ) Κυπριακή Επιχείρηση Παροχής Επενδυτικών Υπηρεσιών,  ιη) Κυπριακός Οργανισμός Αναπτύξεως Γης,  ιθ) Μη Πιστωτικά Ιδρύματα και Μεσίτες Πιστώσεων για Σύναψη Συμβάσεων Πίστωσης για Καταναλωτές σε σχέση με Ακίνητα που προορίζονται για Κατοικία,  κ) οργανισμός εναλλακτικών επενδύσεων,  κα) οργανισμός συλλογικών επενδύσεων σε κινητές αξίες,  κβ) χρηματοδοτικό ίδρυμα∙  «χρηματοοικονομικό σύστημα» σημαίνει τον τομέα της οικονομίας που αποτελείται από τους χρηματοοικονομικούς οργανισμούς, τις χρηματοοικονομικές αγορές και τις υποδομές των χρηματοοικονομικών αγορών. |
| Σκοπός του Νόμου. | **3.**-(1) O παρών Νόμος εξουσιοδοτεί το Υπουργικό Συμβούλιο να αποφασίζει τη λήψη εκτάκτων μέτρων από Χρηματοοικονομικούς Οργανισμούς και αρμόδιες εποπτικές αρχές, εφόσον σύμφωνα με την Κεντρική Τράπεζα η λήψη μέτρων αναστολής συμβάλλει στη διαφύλαξη της χρηματοπιστωτικής σταθερότητας της Δημοκρατίας.  (2) Τα μέτρα αναστολής λαμβάνονται με γνώμονα τη διασφάλιση της μακροπρόθεσμης βιωσιμότητας του χρηματοοικονομικού συστήματος, την προαγωγή της δημόσιας ωφέλειας και την εξυπηρέτηση του δημοσίου συμφέροντος. |
| Μέτρα αναστολής. | **4.** (1) Τηρουμένων των διατάξεων του άρθρου 3 του παρόντος Νόμου, το Υπουργικό Συμβούλιο, ανεξαρτήτως των διατάξεων οποιουδήποτε άλλου Νόμου, δύναται να αποφασίζει την αναστολή-  (i) της αποπληρωμής δόσεων συμπεριλαμβανομένων και τόκων για πιστωτικές διευκολύνσεις προς Xρηματοοικονομικούς Oργανισμούς και για καθορισμένες κατηγορίες δανειοληπτών,·  (ii) της λήψης οποιονδήποτε μέτρων από τους Χρηματοοικονομικούς Οργανισμούς λόγω της εφαρμογής του μέτρου που αναφέρεται στην παράγραφο (i) του παρόντος εδαφίου,·  (iii) των υποχρεώσεων Χρηματοοικονομικών Οργανισμών για την ετοιμασία, υποβολή και ανακοίνωση των οικονομικών τους καταστάσεων,  (2) Τα μέτρα αναστολής διέπονται από τις ακόλουθες γενικές αρχές:  (α) είναι περιορισμένης έκτασης και προσωρινού χαρακτήρα:  Νοείται ότι, σε εξαμηνιαία βάση, το Υπουργείο Οικονομικών σε συνεργασία με την Κεντρική Τράπεζα και αφού η τελευταία συμβουλευθεί προηγουμένως την αρμόδια εποπτική αρχή, εξετάζουν από κοινού το ενδεχόμενο τερματισμού ή τροποποίησης των μέτρων αναστολής και σε περίπτωση που έκαστο μέτρο αναστολής ενδείκνυται να τροποποιηθεί ή τερματιστεί, υποβάλλεται από τον Υπουργό, σε συνεργασία με την Κεντρική Τράπεζα, Πρόταση προς το Υπουργικό Συμβούλιο για λήψη απόφασης για τροποποίηση ή τερματισμό του.  (β) εφαρμόζονται με γνώμονα την επίτευξη των πιο κάτω στόχων:  (ι) τη διασφάλιση της σταθερότητας και την εύρυθμη λειτουργία  του χρηματοοικονομικού συστήματος  (ιι) τη στήριξη δανειοληπτών που καλύπτονται από τις πρόνοιες του παρόντος νόμου,  (iii) την πρόληψη της δημιουργίας ή της εξάπλωσης κινδύνων με πιθανές δυσμενείς επιπτώσεις στη σταθερότητα του χρηματοοικονομικού συστήματος,  (iv) την προστασία των δημόσιων πόρων με την ελαχιστοποίηση του κόστους στήριξης για τους φορολογούμενους,  (v) την εξυπηρέτηση του δημοσίου συμφέροντος. |
| Έκδοση Διαταγμάτων. | **5**.-(1) Ο Υπουργός, με τη σύμφωνη γνώμη της Κεντρικής Τράπεζας, και αφού η Κεντρική Τράπεζα συμβουλευθεί προηγουμένως τις αρμόδιες εποπτικές αρχές δύναται να εκδίδει διατάγματα για τη ρύθμιση ή καλύτερη εφαρμογή των διατάξεων του παρόντος Νόμου.  (2) Χωρίς επηρεασμό της γενικότητας του παρόντος άρθρου, διάταγμα που εκδίδεται δυνάμει των διατάξεων του εδαφίου (1), δύναται να προβλέπει για όλα ή για οποιοδήποτε από τα ακόλουθα θέματα:  (α) τον τρόπο εφαρμογής των εκτάκτων μέτρων και τη χρονική τους διάρκεια·  (β) τις προϋποθέσεις και τους όρους για τη λήψη των εκτάκτων μέτρων.  (γ) μέτρα που πρέπει να ληφθούν προς αποφυγήν της κατάχρησης των εκτάκτων μέτρων. |
| Εξουσίες Κεντρικής Τράπεζας. | **6.** Ο παρών Νόμος δεν επηρεάζει-  (α) τις αρμοδιότητες και εξουσίες της Κεντρικής Τράπεζας δυνάμει των διατάξεων του περί της Κεντρικής Τράπεζας της Κύπρου Νόμου και οποιουδήποτε άλλου σε ισχύ νόμου·  (β) τις αρμοδιότητες και εξουσίες των αρμόδιων εποπτικών αρχών·  (γ) την εφαρμογή των προνοιών του περί Εξυγίανσης Πιστωτικών και Άλλων Ιδρυμάτων Νόμου και τις δυνάμει του Νόμου αυτού εξουσίες και αρμοδιότητες της Αρχής Εξυγίανσης. |